2007થી 2013 દરમિયાન ભાજપનેતા યેદિયુરપ્પા બબ્બે વાર મુખ્યમંત્રી બન્યા તો ખરા, પણ પહેલી વાર માત્ર સાત દિવસ માટે અને બીજી વાર 3 વર્ષ અને 62 દિવસ માટે જ એ મુખ્યમંત્રી રહ્યા. પછી તો ભ્રષ્ટાચાર પ્રકરણોમાં જેલવાસ પણ ભોગવી આવ્યા. ભાજપ સાથે છેડો ફાડીને પ્રાદેશિક પક્ષ રચી જોતાં ભાજપને પરાજિત કરી કોંગ્રેસના સિદ્ધરામૈયાને મુખ્યમંત્રી બનાવવાની મોકળાશ કરી આપવા જેટલો સંતોષ જરૂર લઈ શક્યા.ભાજપના મોદીયુગમાં એમની ઘરવાપસી પછી લોકસભે જઈ આવીને હવે ત્રીજી વાર મુખ્યમંત્રીની ખુરશી પર આરૂઢ થવાનો રૂડો અવસર આવ્યો છે. કર્ણાટક ભાજપમાં આંતરકલહ ઓછો નથી. અગાઉ 2008થી 2013 દરમિયાન ભાજપના જ યેદિયુરપ્પા, ડી. વી. સદાનંદ ગોવડા અને જગદીશ શેટ્ટર એમ ત્રણ-ત્રણ મુખ્યમંત્રી જોવાનો વારો આવ્યો હતો. હવે મોદી-શાહની નેતાગીરી થકી એવા સંજોગો હાલપૂરતા ટળી ગયાનું માનવા પ્રેરાઈએ છીએ.